  Туспуктэм: Майя Бывальцева Наталия Сильвестрова «Аныкай» ӵектосэ пыриськись 10 семья нылпиослы удмурт кылын видеоблогъёс кылдытэ, соосты мерлыко вотэсысь учкыны луоз. Со сярысь ивортодэтъя «Удмуртия» агенстволы ӵектослэн кивалтӥсез Ольга Степанова вераз. Ӵектос улсын анай-атайёс видео снимать но монтировать карон, кылдытэм ужез мерлыко вотэсын азьланьтон сярысь лекциос кылзӥськизы, басьтэм тодон-валанъёссэс уже кутыны дышетскизы. Нылпиос но мӧзмыса ӧз улэ, удмурт кылын шудӥзы, куиж лэсьтӥзы, кырӟазы-эктӥзы. « Нылпиослы милям нимысьтыз досуговой площадкаос ужало, <…> пӧртэм сыӵе киужъёсъя мастер-классъёс ортчытӥсько – ваньмыз со удмурт кылын » Ольга Степанова, «Аныкай» ӵектослэн кивалтӥсез Со сяна, 9-тӥ толсурысен 11-тӥ толсурозь удмурт семьяослы практикумзы ортчиз. Ӵектосэ пыриськисьёс куинь нунал ӵоже пӧртэм нылпи видеоблогъёс кылдытон бордын ужазы. « Блоглэн темаосыз пӧртэмесь, отын ӧвӧл определённый тематика. Мынам пие маин шудэ, мон сое ик бырйыны турттӥсько сюжетлы. Мон тыршисько сое бырйыны, мар нылпиелы интересно, малы ке шуоно пичи пиналэз мукет сямен уд кыскы бордад, уд сниматьты сое » Мария Векшина, «Аныкай» ӵектосэ пыриськись «Аныкай» ӵектослэн валтӥсь ужпумез – кык кылын вераськись нылпиослы ӟеч блогъёс лэсьтон понна анай-атайёсын аспӧртэмлыко огин кылдытон. Отын удмурт семьяос удмурт кылын вераськыны быгато. « Туж умой ӧръямын вал со уж, нылпиослы со туж кельшиз. Малы ке шуоно соослэн кыӵе ке но сообществозы кылдӥз, кытын соос удмурт кылын верасько вал. Захар пие шумпотыса мынэ вал со занятиосы » Мария Векшина, «Аныкай» ӵектосэ пыриськись Дась видеоблогъёсты мерлыко вотэсэ поттозы. Со сяна, кылдытэм ужъёсты «Даур-ТВ» интернет-телеканаллэн меӵак эфираз возьматозы. Ӵектос Егитъёсын ужанъя федерал агентстволэн вожвылъяськоназ вормем грант чотын быдэстӥське. Тодэ вайытом, Удмуртиын удмурт кылэз дышетонъя мультимедийной сериос кылдытӥзы. Тегъёс: Удмуртия Ижкар Мерлык мерлыковотэс удмуртъёс удмурткыл нылпиос  